text: 
  Familien Knudsen i landsbyen Akkerup ved Assens var lamslåede 
  øjenvidner til en tragisk flyulykke søndag middag, hvor tre omkom.
  
  De dræbte er den 42-årige Palle Kreiberg-Nielsen, Tommerup, og Kim 
  Scavenius Johnsen, 32, Tommerup, samt Palle Kreiberg-Nielsens veninde, 
  Inger Agnes Mandrup Flindtgaard, 54, Slangerup.
  
  Palle Kreiberg var lærer, men i sin fritid arbejdede han som 
  luftfotograf med firmanavnet Gy-Kort. I lørdags ringede han til Birthe 
  Knudsen, 40, der kendte Palle Kreiberg en smule gennem sit virke som 
  kunstner.
  
  Palle Kreiberg spurgte, om hun var interesseret i et billede af sit 
  barndomshjem, og da hun svarede bekræftende, aftalte de, at flyet 
  skulle komme forbi søndag ved frokosttid.
  
  " Jeg stod i en bæk og vaskede mine støvler efter noget havearbejde,
   da jeg så maskinen komme. Det er utroligt, at de kan flyve så 
  lavt og så langsomt, tænkte jeg, " fortæller Christian Knudsen, 71, 
  pensioneret ingeniør.
  
  KURS MOD BUSKE
  
  Det et-motorede Cessna 172 fly med plads til fire personer havde da 
  retning mod en række fire meter høje buske.
  
  
  
  